REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/275-19

29. oktobar 2019. godine

B e o g r a d

ZAPISNIK

SA 72. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 29. OKTOBRA 2019. GODINE

Sednica je počela u 13,00 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, dr Darko Laketić, Veroljub Matić, dr Dragana Barišić, Dušica Stojković, Marko Zeljug, Branimir Jovanović, Momo Čolaković i Petar Petrović.

Sednici su prisustvovali i zamenici članova Odbora: Stefana Miladinović, zamenik Đorđa Milićevića.

Sednici je prisustvovao i Srđan Smiljanić, generalni sekretar Narodne skupštine.

Sednici nisu prisustvovali članovi Odbora: Đorđe Milićević, prof. dr Vojislav Šešelj, Nemanja Šarović, Tatjana Macura, Goran Ćirić, Nenad Konstantinović i Nenad Čanak.

Pre utvrđivanja dnevnog reda, predsednik Odbora je obavestio prisutne da je sazvao sednicu u roku kraćem od tri dana, zbog neophodnosti da se utvrdi predlog skupštinskog budžeta za 2020. godinu, radi dostavljanja Ministarstvu finansija.

Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika sa 71. sednice Odbora -

1. Donošenje odluke o visini osnovice za obračun i isplatu plate za predsednika Republike, narodne poslanike i imenovana lica u Službi predsednika Republike i Službi Narodne skupštine;

2. Utvrđivanje predloga skupštinskog budžeta za 2020. godinu koji je pripremio generalni sekretar Narodne skupštine (03 broj:400-2660/19 od 28. oktobra 2019. godine);

3. Razmatranje zahteva Zorana Lukića, člana Republičke izborne komisije, za davanje pozitivnog mišljenja za obavljanje druge javne funkcije (21 Broj: 02-2615/19 od 21. oktobra 2019. godine);

4. Utvrđivanje spiska nalepnica za parkiranje A-I i A-II.

Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnik sa 71. sednice Odbora.

**PRVA TAČKA DNEVNOG REDA**: Donošenje odluke o visini osnovice za obračun i isplatu plate za predsednika Republike, narodne poslanike i imenovana lica u Službi predsednika Republike i Službi Narodne skupštine

Predlogom odluke o visini osnovice za obračun i isplatu plate za predsednika Republike, narodne poslanike i imenovana lica u Službi predsednika Republike i Službi Narodne skupštine, koji je dostavljen članovima Odbora, izvršeno je usklađivanje visine osnovice za obračun plate predsednika Republike, narodne poslanike i imenovana lica u Službi predsednika Republike i Službi Narodne skupštine, sa zakonskim uvećanjem od 8% počev od 1. novembra 2019. godine (Zakon o izmenama i dopunama Zakona o budžetskom sistemu). Visina osnovice za obračun plate za predsednika Republike i narodne poslanike iznosi 9.636,18 dinara, sa pripadajućim porezom i doprinosom za obavezno socijalno osiguranje, a za imenovana lica u Službi predsednika Republike i imenovana lica u Narodnoj skupštini 3.276,63 dinara, sa pripadajućim porezom i doprinosom za obavezno socijalno osiguranje,

Diskusije nije bilo.

Odbor je, na predlog predsednika, većinom glasova usvojio Predlog odluke o visini osnovice za obračun i isplatu plate za predsednika Republike, narodne poslanike i imenovana lica u Službi predsednika Republike i Službi Narodne skupštine, u tekstu koji je dostavljen članovima Odbora.

**DRUGA TAČKA DNEVNOG REDA**: Utvrđivanje predloga skupštinskog budžeta za 2020. godinu koji je pripremio generalni sekretar Narodne skupštine

Predsednik Odbora je podsetio članove i zamenike članova Odbora da im je uz predlog skupštinskog budžeta za 2020. godinu, dostavljeno i Uputstvo Ministarstva finansija za pripremu budžeta Republike Srbije  za 2020. godinu sa projekcijama za  2021. i 2022. godinu, pregled skupštinskih budžeta od 2009-2019. godine sa projekcijom za 2020. godinu, Zaključak RIK-a o usvajanju finansijskog plana RIK-a za 2020. godinu i izvod iz Nacrta zakona o budžetu Republike Srbije za 2020. godinu u delu koji se odnosi na Narodnu skupštinu, i nakon toga dao je reč generalnom sekretaru Narodne skupštine, Srđanu Smiljaniću.

Srđan Smiljanić, generalni sekretar Narodne skupštine upoznao je članove i zamenike članova Odbora da se predlogom skupštinskog budžeta za 2020. godinu utvrđuje obim potrebnih sredstava za finansiranje nadležnosti Narodne skupštine, a u skladu sa budžetskim klasifikacijama određenim Zakonom o budžetskom sistemu, kao i da je Predlog skupštinskog budžeta za 2020. godinu usklađen i podeljen na dve funkcije: funkcija 110 – narodni poslanici, u okviru koje su predviđena sredstva u iznosu od 660.388.000 dinara i funkcija 130 – stručne službe, koja je podeljena u tri programa, odnosno projekta - projekat koji se odnosi na stručnu, administrativnu i tehničku podršku za koji su predviđena sredstva u iznosu od 1.422.985.000 dinara, podrška redovnom radu Republičke izborne komisije za koju su predviđena sredstva u iznosu od 29.251.000 dinara i sredstva koja su neophodna za sprovođenje izbora za narodne poslanike u 2020. godini u iznosu od 1.181.300.000 dinara. Generalni sekretar je napomenuo da su planirana i posebna sredstva za sprovođenje posebnog programa stručnog usavršavanja – obuke organa za sprovođenje izbora i to u iznosu od 37.000.000 dinara, a u cilju realizacije mera za unapređenje izbornog procesa koje su u toku.

Generalni sekretar je dodao da su rashodi i izdaci Narodne skupštine za 2020. godinu utvrđeni u ukupnom iznosu od 3.283.924.000 dinara.

Diskusije nije bilo.

Na predlog predsednika, Odbor je većinom glasova utvrdio Predlog skupštinskog budžeta za 2020. godinu u iznosu od 3.283.924.000 dinara.

Predsednik Odbora obavestio je članove i zamenike članova Odbora da će usvojeni Predlog skupštinskog budžeta za 2020. godinu istog dana biti dostavljen Ministarstvu finansija na mišljenje, u skladu sa Zakonom o Narodnoj skupštini i Poslovnikom Narodne skupštine.

**TREĆA TAČKA DNEVNOG REDA**: Razmatranje zahteva Zorana Lukića, člana Republičke izborne komisije, za davanje pozitivnog mišljenja za obavljanje druge javne funkcije.

Zahtevom Zorana Lukića, člana Republičke izborne komisije, koji je dostavljen članovima Odbora, zatraženo je davanje pozitivnog mišljenja da uz funkciju člana Republičke izborne komisije na koju ga je izabrala Narodna skupština, obavlja i funkciju likvidacionog upravnika Ustanove sportsko-rekreativno obrazovnog centra ''Vračar'' u likvidaciji, Beograd, Njegoševa 77, na koju je imenovan Odlukom Skupštine gradske opštine Vračar.

Diskusije nije bilo.

Na predlog predsednika, Odbor je jednoglasno dao pozitivno mišljenje da Zoran Lukić, uz funkciju člana Republičke izborne komisije obavlja i funkciju likvidacionog upravnika Ustanove sportsko-rekreativno obrazovnog centra ''Vračar'' u likvidaciji.

**ČETVRTA TAČKA DNEVNOG REDA**: Utvrđivanje spiska nalepnica za parkiranje A-I i A-II.

Diskusije nije bilo.

Na predlog predsednika, Odbor je jednoglasno utvrdio Spisak nalepnica za parkiranje A-I i A-II, u tekstu koji je dostavljen članovima Odbora.

\* \* \*

Sednica je završena u 13,10 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović